《寄致明兼简余时升》
宋代·刘子翚

筼筜有利材，要自为本观。
绿虬挟春怒，穴土气已完。
达士审所挟，穷士审所安。
癯刘烛人镜，伪态了莫干。
常吹嘘二余，传以摩云翰。
大余携书来，一见意已殚。
似为殊胜摇，胸中衮涛澜。
皴肤褫厚袭，枵腹拾众残。
那知世圃游，宇宙自尔宽。
黄间跳镞易，省括眼要端。
幸公调护之，无使因所难。
鹅峰横几上，晚翠深作寒。
徜徉有真乐，未应悔儒冠。

作者简介：刘子翚（huī）（1101～1147）宋代理学家。字彦冲，一作彦仲，号屏山，又号病翁，学者称屏山先生。建州崇安（今属福建）人，刘韐子，刘子羽弟。以荫补承务郎，通判兴化军，因疾辞归武夷山，专事讲学，邃于《周易》，朱熹尝从其学。著有《屏山集》。